“ดาวโจนส์ฟิวเจอร์” วิ่งกว่า 150 จุด จับตาประชุม “เฟด” สัปดาห์นี้
“ดาวโจนส์ฟิวเจอร์” วิ่งกว่า 150 จุด แตะระดับ 35,210 จุด นักลงทุนจับตาการประชุมประจำปี “เฟด” ที่เมืองแจ็กสัน โฮล ในช่วงสัปดาห์นี้ (26-28 ส.ค.64)
“ดาวโจนส์ฟิวเจอร์” วิ่งกว่า 150 จุด แตะระดับ 35,210 จุด นักลงทุนจับตาการประชุมประจำปี “เฟด” ในสัปดาห์นี้
23 ส.ค. 2564

ดัชนีดาวโจนส์ฟิวเจอร์ ดีดตัวขึ้นกว่า 150 จุดในวันนี้ โดยนักลงทุนยังคงเข้าซื้อหุ้นอย่างต่อเนื่องหลังจากตลาดหุ้นสหรัฐทะยานขึ้นอย่างแข็งแกร่งเมื่อวันศุกร์ ขณะเดียวกันนักลงทุนจับตาการประชุมประจำปีของธนาคารกลางสหรัฐ (เฟด) ที่เมืองแจ็กสัน โฮล ในวันที่ 26-28 ส.ค.นี้
โดย ณ เวลา 18.12 น.ตามเวลาไทย ดัชนีดาวโจนส์ฟิวเจอร์ปรับตัวขึ้น 152 จุด หรือ 0.43% แตะที่ 35,210 จุด   
ทั้งนี้นักลงทุนจับตาการประชุมประจำปีของเฟดที่เมืองแจ็กสัน โฮล รัฐไวโอมิง ในวันที่ 26-28 ส.ค.นี้ โดยหัวข้อในการประชุมประจำปีนี้คือ “Monetary Policy Framework Review”  ด้านนักวิเคราะห์คาดการณ์ว่าเฟดจะส่งสัญญาณที่ชัดเจนมากขึ้นเกี่ยวกับทิศทางอัตราดอกเบี้ย รวมทั้งแนวโน้มการปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ในการประชุมดังกล่าว
โดยเฟดสาขาแคนซัสซิตี้ ซึ่งเป็นผู้จัดการประชุมประจำปีของเฟดที่เมืองแจ็กสัน โฮล ได้ออกแถลงการณ์ยืนยันว่า การประชุมในวันที่ 26-28 ส.ค.จะเปลี่ยนเป็นการเสวนาผ่านระบบวิดีโอคอนเฟอเรนซ์ จากเดิมที่กำหนดว่าจะเป็นการประชุมแบบพบหน้ากัน โดยการปรับเปลี่ยนรูปแบบการประชุมนั้น มีเป้าหมายที่จะลดความเสี่ยงจากการแพร่ระบาดของไวรัสโควิด-19
สำหรับหุ้นกลุ่มธุรกิจบล็อกเชนดีดตัวขึ้น หลังจากราคาบิตคอยพุ่งขึ้นทะลุแนวต้านทางเทคนิคที่ระดับ 50,000 ดอลลาร์ในวันนี้ โดยหุ้น Coinbase พุ่งขึ้น 3.57% หุ้น Riot Blockchain พุ่งขึ้น 5.51% หุ้น Marathon Digital พุ่งขึ้น 5.5%
ส่วนข้อมูลเศรษฐกิจสหรัฐที่มีกำหนดเปิดเผยในคืนนี้ได้แก่ ดัชนีกิจกรรมเศรษฐกิจทั่วประเทศเดือนก.ค.จากเฟดชิคาโก, ดัชนีผู้จัดการฝ่ายจัดซื้อ (PMI) ภาคการผลิตขั้นต้นเดือนส.ค.จากมาร์กิต, ดัชนีผู้จัดการฝ่ายจัดซื้อ (PMI) ภาคบริการขั้นต้นเดือนส.ค.จากมาร์กิต และยอดขายบ้านมือสองเดือนก.ค.